නීති විරෝධී ලෙස ඔස්ට්‍රේලියාවට සංක්‍රමණය වූ ශ්‍රී ලාංකිකයන් 942 දෙනකු යළි ශ්‍රී ලංකාවට හරවා එවූ බව ඕස්ට්‍රේලියානු රජය පවසයි.මොවුන් අතරින් 213 දෙනෙකු ස්ව කැමැත්තෙන් ශ්‍රී ලංකාවට පැමිණ තිබෙන බව ශ්‍රී ලංකාවේ ඕස්ට්‍රේලියානු මහ කොමසාරිස් කාර්යාලය සඳහන් කරයි.පසුගිය අගෝස්තු මාසයේ 13 දා සිට මේ දක්වා කාලය තුළ නීති විරෝධී ලෙස ඕස්ට්‍රේලියාවට ඇතුළු වූ ශ්‍රී ලාංකික පිරිස යළි මෙරටට පැමිණ තිබෙන අතර මෙලෙස නීති විරෝධී ලෙස මුහුදු මාර්ගය ඔස්සේ ගමන් කරන ශ්‍රී ලාංකිකයන් වැළැක්වීම සඳහා මෙරට නාවික හමුදාව සහ රජය විශාල කාර්යභාරයක් ඉටුකර තිබෙන බවද එම කාර්යාලය ප්‍රකාශ කරයි.නීති විරෝධී ලෙස තම රටට ඇතුළු වන ශ්‍රී ලාංකිකයන් ඇතුළු විදේශිකයන් පැපුවා නිව්ගිනියා වෙත මාරුකර යැවීමට ඕස්ට්‍රේලියානු රජය පියවර ගැනීමත් සමඟ එහි යාම ප්‍රතික්ෂේප කළ ශ්‍රී ලාංකිකයන් විශාල ප්‍රමාණයක් යළි ශ්‍රී ලංකාවට පැමිණ තිබේ.කෙසේ වුවද නීති විරෝධී සංක්‍රමණිකයන් වැළැක්වීම සඳහා ඉදිරියටත් කටයුතු කරන බවද ශ්‍රී ලංකාවේ ඕස්ට්‍රේලියානු මහ කොමසාරිස් කාර්යාලය කියාසිටී..